Oficialusis leidinys L 228 , 24/08/2002 p. 0012 - 0014



Komisijos reglamentas (EB) Nr. 1517/2002 2002 m. rugpjūčio 23 d. nustatantis išsamias Tarybos reglamento (EEB) Nr. 2019/93, nustatančio konkrečias priemones mažosioms Egėjo jūros saloms dėl tam tikrų žemės ūkio produktų, žmonių vartojimui skirtų bulvių ir sėklinių bulvių auginimo, taikymo taisykles EUROPOS SĄJUNGOS KOMISIJA, atsižvelgdama į Europos bendrijos steigimo sutartį, atsižvelgdama į 1993 m. liepos 19 d. Tarybos reglamentą (EEB) Nr. 2019/93, nustatantį konkrečias priemones mažosioms Egėjo jūros saloms dėl tam tikrų žemės ūkio produktų [1], su paskutiniais pakeitimais, padarytais Reglamentu (EB) Nr. 442/2002 [2], ypač į jo 8 straipsnio 2 dalį, kadangi: (1) Reglamento (EEB) Nr. 2019/93 8 straipsnyje nurodyta, kad pagalba hektarui už žmonių vartojimui skirtų bulvių ir sėklinių bulvių auginimą suteikiama iki 2200 apsodintų ir nukastų hektarų kiekvienais metais. Šių priemonių taikymo taisyklės buvo priimtos Komisijos reglamentu (EEB) Nr. 3404/93 [3], nustatančiu Reglamento (EEB) Nr. 2019/93 taikymo taisykles. Reikėtų priimti kai kuriuos techninius šių nuostatų patikslinimus, ypač dėl kontrolės tvarkos ir baudų už šių nuostatų nesilaikymą, o aiškumo bei administravimo našumo sumetimais visą šią įgyvendinimo tvarką pakeisti. (2) Prieš suteikiant Reglamento (EEB) Nr. 2019/93 8 straipsnyje numatytą pagalbą, suinteresuoti augintojai paduoda paraiškas pagalbai. Paraiškų padavimui turėtų būti nustatyta tokia paskutinė data, kad būtų galima atlikti patikrinimus vietoje, siekiant užtikrinti tinkamą taisyklių laikymąsi. Ši data turėtų būti skirtinga priklausomai nuo to, kam bulvės auginamos. Bulvių vegetacinio ciklo trukmė reikalauja, kad paraiškų pagalbai gauti už šį pasėlį padavimui turėtų būti nurodytos trys skirtingos paskutinės datos. (3) Turėtų būti nustatyta tikrinimo sistema, ar Graikijos valdžios institucijų priimtos įgyvendinimo priemonės yra tinkamai įvykdytos. Šios institucijos Komisijai turėtų teikti reguliarius pranešimus. (4) Dėl to Reglamentas (EEB) Nr. 3404/93 turėtų būti panaikintas. (5) Šiame reglamente numatytos priemonės atitinka Apynių vadybos komiteto nuomonę, PRIĖMĖ ŠĮ REGLAMENTĄ: 1 straipsnis 1. Pagalba, numatyta Reglamento (EEB) Nr. 2019/93 8 straipsnyje, už žmonių vartojimui skirtų bulvių, klasifikuojamų KN kodais 07019050 ir 07019090, ir sėklinių bulvių, klasifikuojamų kodu 07011000, auginimą mokama už plotus: a) kurių mažiausias dydis – 0,1 hektaro, b) apsodintus ir apdorotus visais įprastais auginimo būdais ir c) už kuriuos pagalbai gauti yra paduota paraiška, nurodyta šio reglamento 2 straipsnyje, laikant paraišką auginimo ploto deklaracija. Pagalbos dydis vienam hektarui – 603 EUR. 2. Pagalba už sėklines bulves mokama, jei nukastos bulvės yra sertifikuotos pagal Tarybos direktyvos 66/403/EEB [4] nuostatas. Jei sertifikato nėra, paraiška laikoma paduota pagalbai už žmonių vartojimui skirtų bulvių auginimą. 3. Tais atvejais, kai bulvės nesubrandina derliaus, Graikijos valdžios institucijos gali leisti pagalbą, jei pareiškėjo auginimo plotas labai nukentėjo nuo force majeure arba stichinės nelaimės. Apie force majeure arba stichinės nelaimės atvejus Graikijos valdžios institucijoms pranešama per dešimt darbo dienų nuo jų įvykimo. Įrodymai pateikiami per vieną mėnesį nuo tokio pranešimo. Graikija Komisijai nedelsdama praneša apie atvejus, kuriuos ji laiko force majeure arba stichine nelaime, kuri pateisintų teisę gauti pagalbą. 2 straipsnis 1. Augintojai, norintys gauti pagalbą, paduoda paraišką Graikijos valdžios institucijoms. 2. Paraiškos paduodamos per Graikijos valdžios institucijų nustatytą terminą, kuris baigiasi: a) kiekvienų metų rugsėjo 30 d. už bulves, kurios bus nukastos kitais metais nuo lapkričio 1 d. iki kovo 31 d.; b) kiekvienų metų kovo 10 d. už bulves, kurios bus nukastos tais pačiais metais nuo balandžio 1 d. iki liepos 31 d.; c) kiekvienų metų gegužės 15 d. už bulves, kurios bus nukastos tais pačiais metais nuo rugsėjo 1 d. iki spalio 31 d. 3. Išskyrus force majeure atvejus, pavėlavus paduoti paraišką, pagalba sumažinama 20 %. 20 dienų vėliau paduotos paraiškos negalioja. 4. Paraiškose nurodoma bent ši informacija: a) pareiškėjo pavardė, vardas ir adresas; b) auginimo plotas hektarais ir arais ir žemės identifikavimo kodas arba už plotų tikrinimą atsakingos institucijos pripažintas jam ekvivalentiškas žymuo; c) sodinimo data; d) atitinkamas produktas ir, svarbiausia, ar tai sėklinės bulvės, ar žmonių vartojimui skirtos bulvės; e) planuojama nukasimo data. 5. Jei visas paraiškoje pagalbai nurodytas plotas yra didesnis už didžiausią plotą, nurodytą Reglamento (EEB) Nr. 2019/93 8 straipsnyje, Graikijos valdžios institucijos nustato vienodą sumažinimo koeficientą, taikomą kiekvienai paraiškai. 3 straipsnis 1. Iki kiekvienų metų spalio 30 d. Graikija Komisijai praneša visą plotą, už kurį kitais metais bus prašoma pagalbos, atskirai išskirdama ankstyvąsias, prekines ir sėklines bulves. 2. Kiekvienais metais iki rugpjūčio 30 d. apie ankstyvąsias bulves ir iki gruodžio 31 d. apie pagrindinio derliaus ir sėklines bulves Graikija Komisijai praneša: a) visus plotus, už kuriuos paprašyta pagalbos; b) prireikus, taikytą sumažinimo koeficientą; c) patikrintą plotą; d) nustatytą pažeidimų skaičių ir su jais susijusį plotą kiekviename nome. 4 straipsnis Nacionalinės valdžios institucijos imasi visų būtinų priemonių užtikrinti, kad būtų laikomasi pagalbos suteikimo sąlygų, numatytų Reglamento (EEB) Nr. 2019/93 8 straipsnyje. Tikrinama administraciniu būdu ir vietoje. Administraciniai patikrinimai turi būti nuodugnūs ir, jei tikslinga, turi būti lyginama su integruotos administracinės ir kontrolės sistemos duomenimis. Remdamosi rizikos analize, nacionalinės institucijos atlieka patikrinimus vietoje, pasirinkdamos tam tikrą paraiškų pagalbai skaičių, kuris sudaro bent 10 % pagalbos gavėjų kiekviename nome. Graikija nustato tikrintinų plotų pasirinkimo kriterijus ir juos praneša Komisijai. Tie kriterijai privalo užtikrinti, kad bus atrinkta reprezentatyvioji imtis. Atliekant patikrinimus vietoje, matuojami visi plotai, už kuriuos atitinkamoje paraiškoje prašoma pagalbos. Jei kuriame nors nome nustatomas didelis pažeidimų skaičius, kompetentinga institucija atlieka papildomus patikrinimus tais pačiais metais ir padidina tame nome tikrintinų paraiškų procentą kitais metais. 5 straipsnis 1. Kai pagalba yra suteikiama be pagrindo, kompetentingos institucijos imasi priemonių išieškoti išmokėtas sumas su palūkanomis, apskaičiuotomis už laikotarpį nuo pagalbos išmokėjimo dienos iki tos dienos, kai gavėjas ją grąžina. Kai pagalba yra išmokėta neteisėtai dėl suklastotos deklaracijos, suklastotų dokumentų ar gavėjo didelio neatsargumo, skiriama bauda, lygi neteisėtai išmokėtai sumai. Taikoma Europos centrinio banko palūkanų norma, taikoma jo pakartotinio finansavimo operacijoms, paskelbtoms Europos Bendrijų oficialiojo leidinio C serijoje, kuri galiojo neteisėtos pagalbos išmokėjimo dieną, padidinus tą normą trimis procentais. 2. Išieškota pagalbos suma sumokama mokėjimo institucijoms arba agentūroms, kurios ją atskaito iš išlaidų, kurias finansuoja Europos žemės ūkio orientavimo ir garantijų fondas. 6 straipsnis Šiuo reglamentu panaikinamas Komisijos reglamentas (EEB) Nr. 3404/93. 7 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2002 m. rugpjūčio 23 d. Komisijos vardu Franz Fischler Komisijos narys [1] OL L 184, 1993 7 27, p. 1. [2] OL L 68, 2002 3 12, p. 4. [3] OL L 310, 1993 12 14, p. 7. [4] OL 125, 1966 7 11, p. 2320/66. --------------------------------------------------